ორთაშუას ეკლესია

ორთაშუას ეკლესია, ორთაშუა-ეგრისის ეკლესია — შუა საუკუნეების ქართული ქრისტიანული ხუროთმოძღვრების ძეგლი ქვემო ქართლში, ახლანდელი დმანისის მუნიციპალიტეტის ტერიტორიაზე. არქიტექტურული სტილიდან გამომდინარე აგებული უნდა იყოს IX-X საუკუნეებში.

ეკლესია დგას სოფელ ზემო ყარაბულაღის ჩრდილო-აღმოსავლეთით, მდინარე შავწყაროსწყლის ნაპირზე კლდის კონცხზე, ქვემო ყარაბულაღისკენ მიმავალი გზაზე, ორთაშუა-ეგრისის მეურნეობის ტერიტორიაზე. ამ ადგილებში, ისტორიულ ზურტაკეტის ხეობაში, სოფელი ორთაშუა ცნობილია XVIII საუკუნის დასაწყისიდან. ის ყაფლანიშვილებს ეკუთვნოდა.

ეკლესია დარბაზული ტიპისაა (7,0 X 4,03 მ). ნაგებია მყისედ დამუშავებული დიდი ზომის ქვებით, გამოყენებულია ყორე ქვაც. გეგმით ეკლესია ზუსტ მართკუთხედს არ წარმოადგენს, სამხრეთ-აღმოსავლეთისა და ჩრდილო-დასავლეთის კუთხეები ოდნავ გარეთ არის გამოწეული. აფსიდა ღრმა და ნახევარწრიულია და კონქით სრულდება. საკურთხევლის ქვა ცენტრალურ ნაწილში კედელზეა მიდგმული. აფსიდში 4 ოთხკუთხა ნიშია. თაღი პილასტრებს ეყრდნობა, რომელიც სადა პროფილირებული იმპოსტით მთავრდება. კამარა ნახევარცილინდრული ფორმისაა და კედლებს ეყრდნობა. შესასვლელი სამხრეთის მხრიდანაა, გარედან არქიტრავულია, შიგნიდან — თაღოვანი. ერთადერთი ვიწრო ოთხკუთხა სარკმელი გაჭრილია აღმოსავლეთის კედელში.

ეკლესიამ ჩვენამდე დაზიანებული სახით მოაღწია. ჩამონგრეულია სახურავი, ჩრდილო-დასავლეთი კუთხე. დასავლეთის კედლიდან ჩამოვარდნილია საპირე ქვები. კონქი მოგვიანებით ბეტონით არის გამოყვანილი.

რესურსები ინტერნეტში